སེམས་ཙམ་པ་རྣམས་ཀྱིས་རྟོག་པས་བཏགས་པ་ཙམ་མ་ཡིན་པར་རང་ངོས་ནས་གྲུབ་པ་ནི་རང་མཚན་དང་རང་གི་མཚན་ཉིད་ཀྱིས་གྲུབ་པ་དང་།བདེན་གྲུབ་ཡིན་ལ།རྟོག་པས་བཏགས་ཙམ་དུ་གྲུབ་པའི་ཆོས་ནི་དེ་ལས་ཟློག་པར་འདོད་དེ་གཞན་དབང་ཡོངས་གྲུབ་གཉིས་དང་པོ་དང་།ཀུན་བཏགས་ཕྱི་མར་འདོད་དོ།།དེ་ན་ཀུན་བཏགས་ཀྱི་ཆོས་རྣམས་སེམས་ཙམ་པར་རང་ལུགས་ཀྱི་རང་མཚན་གྱིས་མ་གྲུབ་པར་འདོད་ཀྱང་།ཆོས་གང་ཡང་རང་ངོས་ནས་མ་གྲུབ་ན་མེད་དགོས་པར་འདོད་པས།ཐལ་འགྱུར་བ་ལྟར་གྱི་རང་མཚན་གྱི་དོན་ནི་ཀུན་བཏགས་ཀྱི་སྟེང་དུ་ཡང་ཁས་ལེན་པ་ཡིན་ཏེ།ལེགས་བཤད་སྙིང་པོར།གཞི་འགའ་ཞིག་སྔ་མ་ལྟར་མི་འཛིན་ཀྱང་།ཕྱི་མ་ལྟར་འཛིན་པ་ནི་ཡོད་དོ།།ཞེས་སོ།།འོན་ཀྱང་བྱེ་མདོ་ལྟར་ཆ་མེད་ཀྱིས་རགས་པ་མི་རྩོམ་པར་མ་ཟད་གཟུགས་སོགས་འདུས་བྱས་ཀྱི་ཆོས་རྣམས་ནང་ཤེས་པའི་རྫས་ཀྱི་སྟེང་ནས་སྐྱེས་ཤིང་།འདུས་མ་བྱས་རྣམས་ཀྱང་རང་འཛིན་ཚད་མ་དང་བདག་ཉིད་གཅིག་ཏུ་འདོད་པས།གཟུང་འཛིན་རྫས་གཞན་གྱིས་སྟོང་ཞིང་ཕྱི་དོན་དུ་མེད་པར་བཞེད་དོ།།ཤེས་པ་སྔ་མའི་སྟེང་གི་ནུས་པས་ཤེས་པ་ཕྱི་མ་ཡུལ་གྱི་རྣམ་ལྡན་དུ་སྐྱེས་པས་ཡུལ་དང་ཡུལ་ཅན་དུས་མཉམ་པར་རྫས་གཅིག་ཏུ་སྐྱེ་ལ་དེ་འདྲའི་ནུས་པ་ལ་དམིགས་རྐྱེན་དུ་འདོད་དོ།།དམིགས་རྐྱེན་གྱིས་ཤེས་པ་ཡུལ་གྱི་རྣམ་ལྡན་དུ་སྐྱེད་ཀྱང་ཡུལ་དེའོ་སྙམ་དུ་རྟོག་པས་འཛིན་པ་ནི་བརྡ་སྦྱོར་བ་ལ་ལྟོས་པས།ཆོས་རྣམས་རང་འཛིན་རྟོག་པའི་ཞེན་གཞིར་རང་མཚན་གྱིས་མ་གྲུབ་པར་འདོད་དེ།དོན་སྨྲ་ལ་ལྟོས་ན་དབུ་མའི་ལུགས་དང་ཤིན་ཏུ་ཉེའོ།།སེམས་ཙམ་པ་རང་གི་འདོད་པ་ལྟར་གྱི་ཕྱི་དོན་མེད་པར་གྲུབ་པས་ནི་དོན་སྨྲ་གཉིས་ཀྱི་ཕྱི་དོན་ཁེགས་ཀྱང་།དོན་སྨྲ་གཉིས་ཀྱི་ཕྱི་དོན་ཁེགས་ཙམ་གྱིས་རྣམ་རིག་ཙམ་དུ་གྲུབ་པ་མིན་ཏེ།འདི་འདྲའི་ཁྱད་པར་གྲུབ་མཐའ་གོང་འོག་གི་སྐབས་ཀུན་ཏུ་ཤེས་དགོས་སོ།།